နာရဒမထေရ်ႏဟော်ꩻဖေႏ
"နာရဒသုတ် (နာရဒမထေရ်ႏ ဟော်ꩻဖေႏခွန်မုဏ္ဍတရာꩻ)" အွိုးခꩻတလဲင်ႏ မေထရ်ႏတန် ဗွေႏနာရဒနဝ်ꩻ အောဝ်ႏအုံပါဋလိပုတ်ခမ်း၊ ကျောင်ꩻကုက္ကုဋာရုံကိုအတွင်ꩻ ခွန်မုဏ္ဍမာ နင်ꩻဘဒ္ဒါႏ ခန္ဓာႏကုဲင်လီ သီထိုꩻနောဝ်ꩻသွူ။ ခွန်မုဏ္ဍနဝ်ꩻ လောႏကာႏငါႏ မာနင်ꩻရက်ဘဒ္ဒါႏနဝ်ꩻတဲင် ထီလူးဒွုမ်၊ နမ်းမွဉ်းဒွုမ်၊ ဒဲဉ်အံႏဒွုမ်၊ ခမ်းတွက်ထီတာႏ သေမာꩻတဝ်းဒွုမ်၊ စွုမ်ႏနီꩻစွုမ်ႏဟာ ကွပ်မာသီတွော့ꩻ တငွို့တငထိုꩻစွဉ်ႏနောဝ်ꩻသွူ။ ခွန်မုဏ္ဍဟဲ့ꩻလွဉ် ထိန်ꩻခံꩻဘဏ္ဍာႏသား 'ပိယက'နဝ်ꩻတဲင် ရိုꩻနုဲင်းယို- 'ယိုပိယက- မာꩻကွမ်းပသီႏ၊ သော့ꩻနားမန်ꩻ၊ အွဉ်ႏစဲခါꩻ နင်ꩻတန်နဝ်ꩻဟုဲင်း၊ နဝ်ꩻမꩻ နီထီႏဗာႏညည'ခွန်ထွဉ်ႏနုဲင်းနဝ်ꩻတွော့ꩻ ပိယကတဲ့ မာꩻဖေႏခွန်ကထွဉ်ႏအတွိုင်ꩻနောဝ်ꩻသွူ။ ပိယက လောဝ်းခွန်မုဏ္ဍနုဲင်းယို- "ဩဗွေႏ ခွန်တန်ဗွေႏဩ- မထေရ်ႏတန် ဗွေႏနာရဒသူꩻနဝ်ꩻ ပညာႏအဝ်ႏ၊ ဒါႏကျင်ႏလိန်ႏမာႏ၊ ပညာႏဉာဏ်ႏထင် (ထာꩻယူႏယော့ဆုံး) အထီႏအဟွူန်အာ၊ ဒေါ့ꩻထာꩻ(ဟော်ꩻတရာꩻ) ယံမွေးမုဲင်းစွဉ်ႏ၊ ထာꩻဝွေႏဖန်ႏ ယံမွေးမုဲင်းစွဉ်ႏ၊ သက်တောႏတန်၊ ဝါႏတောႏတန်၊ ထွာရဟန္တာႏတပါꩻ၊ နီဗွေႏမဉ်ႏလွေꩻနာႏဗာႏ ဝွေꩻဗွေႏတရာꩻနဝ်ꩻ ထာꩻသောကပြာႏ ကအဝ်ႏဆွို့ဒါႏ နီဗွေႏသꩻရာႏနဝ်ꩻ အလွိုးဝွေꩻဗွေႏ ဗဲ့ꩻထန်ႏနွောင်ꩻဗွေႏဩ" "ပိယကဟွေး- မွေးသွူ၊ ပေါႏနဝ်ꩻတဲ့ နာꩻလွေꩻလောဝ်းခါꩻရီႏ မထေရ်ႏ ဗွေႏနာရဒသူꩻဟုဲင်း၊ ပေါႏတလောဝ်းရီးတဝ်းနဝ်ꩻ ခွန်တန်နုဲင်းခွေယို လွေꩻထေ့စွော့ꩻဝင်ꩻနဝ်ꩻ တရော့ꩻတဝ်း၊ ဝင်ꩻဒေါ့ꩻဒါႏလိုꩻ၊ မဲ့ꩻဝင်ꩻရိုꩻ သူႏသေတဝ်းထာꩻသနယ်" ပိယက လွေꩻလောဝ်းနယ်ရီး မထေရ်ႏတန် ဗွေႏနာရဒနုဲင်းယို- "ဩဗွေႏ မထေရ်ႏတန်ဗွေႏဩ- နီသွဉ်းသီး ခွန်တန်မုဏ္ဍနောဝ်ꩻ အရက်မွေးစွဉ်ႏ အမာနင်ꩻဘဒ္ဒါ၊ ယိုခါ အမာနင်ꩻ သီထိုꩻတဲင် ခွန်မုဏ္ဍနဝ်ꩻ ထီလူးဒွုမ်၊ ဒဲဉ်အံႏဒွုမ်၊ ခမ်းတွက်ထီတာႏ သေမာꩻဒွုမ်၊ စွုမ်ႏနီꩻစွုမ်ႏဟာ ယူႏဒျာႏဗော့ꩻအမာ၊ ယိုခါ တငွို့တငထိုꩻစွဉ်ႏ ဗွေႏဩ၊ နီသွဉ်းသီး ခွန်တန်မုဏ္ဍ သောကခိုးလျား၊ ရထိုꩻမားနွောင်ꩻနုဲင်းမုဲင်ꩻနဝ်ꩻ နီဗွေႏဟော်ꩻဖေႏသွော့တရာꩻ၊ ခွေသွဉ်းလောဝ်းခါꩻလဲဉ်း ခွန်မုဏ္ဍ၊ မဲ့ꩻအအီႏလွဉ် နီဗွေႏထျꩻ ဗွေႏဩ" "မွေးသွူ တကာႏ- ထွဉ်ႏလွဉ်သီ ခွန်ရာႏဇာႏနဝ်ꩻဟုဲင်း၊ ခွေအီႏဟော်ꩻခြုဲင်းဖေႏဒျာႏတရာꩻ၊ ခွေအီႏမာꩻခွꩻဖေႏဒျာႏ အသွုန်ႏသꩻ" ခွန်လိုꩻပိယက လꩻဗွေႏမျတ်ငေါဝ်းခွင်ꩻတဲင် သဲင်ꩻပင်ꩻလွဉ်စွဉ်ႏ ခွန်မုဏ္ဍနောဝ်ꩻသွူ။ ခွန်မုဏ္ဍ ထိုမ်းထင်ႏတွမ်ႏ သေလောရထာꩻ အယံစားတဲင် ဖျော်ထင်ႏဗွေႏနာရဒမေထရ်ႏထျꩻ၊ ဗွေႏနာရဒမထေရ်ႏ ဟော်ꩻဖေႏတရာꩻနုဲင်းယို- "တကာႏခွန်တန်ဟွေး- လိုꩻတဲ့ယဝ်း လူꩻတဲ့ယဝ်း ဗျဟ္မာႏတဲ့ယဝ်း ကော့ꩻမောင်ꩻတလꩻနွောင်ꩻတဝ်းနဝ်ꩻ အဝ်ႏငတ်ꩻမျိုꩻ- ၁။ ထာꩻအမျိုꩻဖြားဒါႏဟ 'ဖြားမွုန်းသွော့နော'နဝ်ꩻ တလꩻနွောင်ꩻတောဝ်း ၂။ ထာꩻအမျိုꩻဆာဒါႏဟ 'ဆာမွုန်းသွော့နော'နဝ်ꩻ တလꩻနွောင်ꩻတောဝ်း ၃။ ထာꩻအမျိုꩻသီဒါႏဟ 'သီမွုန်းသွော့နော'နဝ်ꩻ တလꩻနွောင်ꩻတောဝ်း ၄။ ထာꩻအမျိုꩻလို့ဒါႏဟ 'လိုမွုန်းသွော့နော'နဝ်ꩻ တလꩻနွောင်ꩻတောဝ်း ၅။ ထာꩻအမျိုꩻကုဲင်ဒါႏဟ 'ကုဲင်မွုန်းသွော့နော'နဝ်ꩻ တလꩻနွောင်ꩻတောဝ်း လောကကိုယို ကော့ꩻမောင်ꩻတလꩻနွောင်ꩻတဝ်းနဝ်ꩻ အဝ်ႏငတ်ꩻမျိုꩻနုဲင်းနောဝ်ꩻသွူ။ တကာႏခွန်တန်ဟွေး- ၁။ လောကကိုယို 'ထာꩻအမျိုꩻဖြားဒါႏနဝ်ꩻ ဖြားဗာႏဗာႏ'၊ ဖြားခေါ်ခွေတဖြာꩻလွုမ်ꩻ မွေးတောဝ်း၊ ပါꩻမုဲင်ꩻတဲ့ယဝ်း ဖြားဗာႏလွဉ်းလွဉ်း၊ ယူႏဆင်ႏချင်ႏနုဲင်းနဝ်ꩻလုဲင်း သꩻချမ်ꩻသာႏဖဒျာႏ၊ ပေါႏတယူႏတဝ်းနုဲင်းနဝ်ꩻနဝ်ꩻ တငွို့တင-သꩻဒုက္ခစွဉ်ႏဒျာႏ၊ မဉ်အံႏဒွုမ်ဒဲဉ်၊ မဉ်မာꩻဒွုမ် ထမုဲင်ꩻမုဲင်ꩻသနယ်တကာႏ။ တကာႏခွန်တန်ဟွေး- ၂။ လောကကိုယို 'ထာꩻအမျိုꩻဆာဒါႏနဝ်ꩻ ဆာဗာႏဗာႏ'၊ ဆာခေါ်ခွေတဖြာꩻလွုမ်ꩻမွေးတောဝ်း၊ ယူႏဆင်ႏချင်ႏနုဲင်းဟုဲင်း သꩻချမ်ꩻသာႏဖဒျာႏ၊ ပေါႏတယူႏတဝ်းနုဲင်းနဝ်ꩻနဝ်ꩻ သꩻဒုက္ခစွဉ်ႏဒျာႏသနယ်တကာႏ။ တကာႏခွန်တန်ဟွေး- ၃။ လောကကိုယို 'ထာꩻအမျိုꩻသီဒါႏနဝ်ꩻ သီဗာႏလွဉ်းလွဉ်း'၊ သီခေါ်ဒျာႏ ခွေ(နင်ꩻ)တဖြာꩻလွုမ်ꩻမွေးတဝ်း၊ ယူႏဆင်ႏချင်ႏနုဲင်းနဝ်ꩻလုဲင်း သꩻချမ်ꩻသာႏဖဒျာႏ၊ ပေါႏယူႏတဝ်းနုဲင်းနဝ်ꩻနဝ်ꩻ သꩻဒုက္ခစွဉ်ႏဒျာႏသနယ်။ တကာႏခွန်တန်ဟွေး- ၄။ လောကကိုယို 'ထာꩻအမျိုꩻကလို့ဒါႏနဝ်ꩻ လို့လွဉ်းလွဉ်း'၊ လို့ခေါ်ခွေလွုမ်ꩻ မွေးတဝ်း၊ ဝင်ꩻတဲ့လို့နေနေ၊ သေယူႏသွော့နုဲင်းနဝ်ꩻဟုဲင်း သꩻချမ်ꩻသာႏဖဒျာႏ၊ ပေါႏသေယူႏတဝ်းနဝ်ꩻ သꩻဒုက္ခစွဉ်ႏဒျာႏ၊ မဉ်အံႏဒွုမ်၊ မဉ်မာꩻဒွုမ်၊ အုံတဗွုမ်ထာꩻနဝ်ꩻ မဲ့ꩻရန်ႏသူႏ ငအွီႏထာꩻသနယ် တကာႏ။ တကာႏခွန်တန်ဟွေး- ၅။ လောကကိုယို 'ထာꩻအမျိုꩻကကုဲင်ဒါႏနဝ်ꩻ ကုဲင်ထိုꩻလွဉ်းလွဉ်း'၊ ခွေတဲ့ကုဲင် ဝင်ꩻတဲ့ကုဲင် ယူႏနုဲင်းနဝ်ꩻမꩻ သꩻချမ်ꩻသာႏဖ၊ ပေါႏယူႏတဝ်းနုဲင်းနဝ်ꩻနဝ်ꩻ သꩻဒုက္ခစွဉ်ႏဒျာႏ၊ မဉ်အံႏဒွုမ်၊ မဉ်မာꩻဒွုမ်၊ အုံတဗွုမ်ထာꩻနဝ်ꩻ မဲ့ꩻရန်ႏသူႏ သꩻရေꩻတေ့ꩻထာꩻသနယ်တကာႏ။ မဟာႏထေရ်ႏ ဗွေႏနာရဒ ဟော်ꩻပျꩻဖေႏ နုဲင်းနဝ်ꩻတဲင် ခွန်မုဏ္ဍ သဘော်ꩻဗွောင်စွဉ်ႏဒျာႏ၊ သꩻရေꩻငါႏ၊ သꩻချမ်ꩻသာႏစွဉ်ႏဒျာႏ၊ အမာသီနဝ်ꩻတဲ့ သင်္ဂျိုဟ်ႏထိုꩻစွဉ်ႏဒျာႏနောဝ်ꩻသွူ။ (သုတ္တန်ႏပိဋကတ်၊ အင်္ဂုတ္တရပါဠိ၊ ပဉ္စကနိပါတ်၊ နာရဒသုတ်)